Chrám svätej Trojice (Sofia)

Chrám svätej Trojice () je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky miestneho významu. Chrám bol postavený ako pamätník dedikovaný Bulharom, ktorí zahynuli vo vojnách v rokoch 19121918.

Chrámový sviatok je pohyblivý, slávi sa pri príležitosti Päťdesiatnice.

 Lokalita 
Celkový pohľad na chrám zo severovýchodu|náhľad|vľavo
Chrám svätej Trojice sa nachádza v meste Sofia v rajóne Ilinden v mestskej štvrti Sveta Troica v rovnomennom parku na ulici „Konstantin Veličkov“ (, doslova ulica Konstantina Veličkova) č. 28.

 Dejiny 
Chrám bol postavený z iniciatívy utečencov z Trácie a Macedónie, ktorí sa do Sofie premiestnili po prvej svetovej vojne a osídlili okolité štvrte.

Myšlienka na výstavbu chrámu vznikla v sofijskom Chráme svätého Mikuláša Sofijského, kde bola zároveň aj ustanovený výbor, ktorý sa venoval jeho výstavbe. Stretnutie pri ktorom bol vybraný výbor pre výstavbu chrámu prebehlo v priebehu roku 1920. Členov výboru pre výstavbu prijal v cárskom paláci bulharský cár Boris III., ktorý pri tejto príležitosti venoval výboru 1000 bulharských levov na výstavbu. Ďalšie finančné prostriedky na výstavbu darovali aj Alexandăr Stambolijski, ministri, poslanci, verejní činitelia a bankári. Časť prostriedkov na výstavbu chrámu venovali taktiež Bulhari žijúci v Spojených štátoch. Najväčšia čast financií však pochádzala z prostriedkov vyzbieraných medzi miestnymi obyvateľmi.

Prvé písomné svedectvá svedčiace o budúcej výstavbe chrámu pochádzajú z dokumentov Sofijskej metropoly zo začiatku roku 1921. V tom istom roku bola výstavba chrámu odobrená Sofijským mestským obecným výborom. Na výstavbu chrámu bola venovaná plocha s výmerom 5000 m², pričom konkrétne miesto bolo vybrané na zasadaní mestského obecného výboru 15. mája 1921.

Základný kameň položil sofijský metropolita Stefan 5. júna 1922. Výstavba prebiehala v rokoch 19241928, k vysväteniu však došlo ešte pred dokončením výstavby 25. decembra 1927, pričom svätiteľom bol (titulárny) znepolský biskup Pajsij. Predstavenstvo chrámu bolo určené 29. januára 1928.

V roku 1935 bol okolo chrámu založený park.

Niekedy pred rokom 1954, bol chrám prvýkrát vyzdobený freskami, pričom ich autorom bol významný predstaviteľ cirkevnej umeleckej maľby Ilija Pefev.

V roku 1989 bol budove udelený štatút kultúrnej pamiatky miestneho významu. V priebehu roku 1997 bol chrám vyzdobený freskami druhýkrát, pričom dôvodom bolo vyblednutie pôvodnej maľby.

Chrám je v súčasnosti (2025) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

 Charakteristika 
Pohľad na vchod do chrámu v západnej fasáde|náhľad|vľavo
Ide o trojloďovú baziliku s predsieňou a kolonádou na západnej strane. Predsieň bola postavená zároveň s chrámom. Vo východnej časti je budova zakončená päťstennou apsidou. Chrám nemá kupolu.

Základná konštrukcia chrámu je železobetónová, doplnená je tehlami. Napravo od predsiene sa nachádza kaplnka, ktorá je zasvätená svätému Šimonovi Stylitovi staršiemu (s chrámovým sviatkom 24. mája), pričom sa využíva ako krstiteľnica. Z druhej strany sa predsiene sa taktiež nachádza miestnosť, ktorá he využívaná ako sklad. Obidve miestnosti sú postavené pri vonkajšej fasáde predsiene a sú symetrické.

Budova je dlhá 23 metrov, široká 12,5 metra a dosahuje výšky 7 metrov. Steny sú hrubé 60 centimetrov. Okná sú vysoké, široké a klenuté. Okrem hlavného vchodu v západnej fasáde, má chrám ďalšie dva vchody v severnej a južnej fasáde a jeden služobný vchod vo východnej fasáde, ktorým sa dá po piatich schodoch dostať do oltárneho priestoru. Podlaha chrámu je mierne navýšená oproti okolitému terénu. Strop je poloklenutý, železobetónový a podopieraný taktiež železobetónovými stĺpmi. Chrám bol postavený s vnútorným balkónom, ktorý slúžil ako ženské oddelenie.

Chrám má tri prestoly, pričom dva boli pristavané dodatočne, hneď po výstavbe chrám disponoval len jedným prestolom. Centrálny prestol je zasvätený svätej Trojici, severný je zasvätený svätému Ivanovi Rilskému (s chrámovým sviatkom 19. októbra) a južný svätým Konštantínovi a Helene (s chrámovým sviatkom 21. mája).

Vladársky trón a cárske dvere ikonostasu v chráme pochádzajú z Katedrály svätej Nedele, odkiaľ boli do Chrámu svätej Trojice prenesené po atentáte v roku 1925. Ikonostas je dielom Borisa G. Kaneva. Neskôr bol obnovený umeleckou drevorezbou, ktorej autormi sú Veska Koleva a Teodor Nanev, pričom nové časti ikonostasu zhotovili z dubu a lipy.

Chrám je vyzdobený freskami.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1989

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené Svätej Trojici
Kategória:Kostoly postavené po oslobodení Bulharska
Kategória:Architektúra z 1928